वलसाड. वलसाड तालुका पटेल समाज प्रगति मंडल द्वारा धमडाची वैष्णोदेवी मंदिर परिसर में सामूहिक विवाह का आयोजन किया गया था। जिसमें 101 युवक और युवतियों का विधि विधान के साथ विवाह करवाया गया। इस अवसर पर मंत्री रमण पाटकर समेत कई लोगों ने उपस्थित रहकर आशीर्वाद दिया। इस अवसर पर उन्होंने कहा कि कमजोर आर्थिक स्थिति के परिवार के लिए बेटियों की शादी चिंता का कारण रहती है। इन परिवार की बेटियों के विवाह की जिम्मेदारी उठाने के लिए समाज के अग्रणियों की उन्होंने प्रशंसा की। उन्होंने बताया कि सामूहिक विवाह में शामिल होने वाले को राज्य सरकार द्वारा सात फेरा सामूहिक विवाह के अंतर्गत सहायता देने के अलावा दाताओं द्वारा गृहउपयोगी चीजें कन्यादान के तौर पर प्रदान होती हैं। सांसद केसी पटेल, पारडी विधायक कनु देसाई सहित कई महानुभावों ने भी नवदंपतियों को सफल वैवाहिक जीवन की शुभकामना और आशीर्वाद दिया। समाज के प्रमुख और वलसाड के विधायक भरत पटेल ने इस दौरान जल बचाओ का संकल्प सभी को दिलवाया। इस अवसर पर जिला पंचायत प्रमुख जितेन्द्र टंडेल, विधायक अरविन्द पटेल, कलक्टर सीआर खरसाण, तालुका पंचायत प्रमुख प्रवीण पटेल समेत कई संत महंत भी उपस्थित थे।